[{"text_idx": "#000000", "text": "Administrasaun Viqueque sei kompleta rekursu umanu iha a\u0301mbitu implementa poder loka\u0301l\nPosted At: 26 January 2022"}, {"text_idx": "#000001", "text": "Administrasaun Viqueque sei kompleta rekursu umanu iha a\u0301mbitu implementa poder loka\u0301l"}, {"text_idx": "#000003", "text": "DILI, 24 janeiru 2022 (TATOLI)\u2013Administrado\u0301r munisi\u0301piu Viqueque, Janua\u0301rio Soares \u2018Bolly\u2019, informa, daudaun ne\u2019e administrasaun munisipa\u0301l halo hela esforsu hodi kompleta rekursu umanu ba diresaun sira, iha a\u0301mbitu implementasaun lei poder loka\u0301l dezentralizasaun administrativa."}, {"text_idx": "#000004", "text": "\u201cPreparasaun simu poder loka\u0301l dezentralizasaun administrativa finansa munisipa\u0301l, ba ami-nia nia parte sei kompleta tan diresaun ne\u2019ebe\u0301 seidauk iha, maibe\u0301 fazeadamente hahu\u0301 hosi Liquic\u0327a\u0301, Ermera no Aileu, hafoin munisi\u0301piu seluk,\u201d Administrado\u0301r hateten ba Age\u0302ncia TATOLI, via telefo\u0301nika, segunda ne\u2019e."}, {"text_idx": "#000006", "text": "Rekursu umanu iha munisi\u0301piu Viqueque maka hanesan diresaun rekursu umanu, patrimo\u0301niu no loji\u0301stika, agrikultura, sau\u0301de, edukasaun, planeamentu, inklui sei kompleta diresaun seguransa alimenta\u0301r no diresaun Sosia\u0301l."}, {"text_idx": "#000007", "text": "Kona-ba lei pode\u0301r loka\u0301l, Governu sentra\u0301l entrega kompete\u0301nsia ba autoridade loka\u0301l munisipa\u0301l hodi jere programa no orsamentu ne\u2019ebe\u0301 haruka ba\u0301 munisi\u0301piu."}, {"text_idx": "#000008", "text": "\u201cHanesan mo\u0301s daudaun munisi\u0301piu tenki hatama proposta ba Governu sentra\u0301l hodi hetan aprovasaun mak foin implementa programa. Nune\u2019e, ho poder ida-ne\u2019e maka dezentralizasaun ba munisi\u0301piu no orsamentu hodi munisi\u0301piu deside rasik planu saida maka atu implementa,\u201d nia akresenta."}, {"text_idx": "#000009", "text": "Difikuldade ida bainhira laiha poder loka\u0301l mak finansa munisipa\u0301l labele la\u2019o, no bainhira munisi\u0301piu implementa programa ida mak sei hasoru difikuldade no presiza nafatin apoiu hosi Governu sentra\u0301l."}, {"text_idx": "#000010", "text": "\u201cKarik Governu sentra\u0301l entrega pode\u0301r ne\u2019e, ami munisi\u0301piu hotu prontu implementa dezentralizasaun administrativa finansa munisipa\u0301l iha ami idaidak ninia munisi\u0301piu rasik,\u201d Administrado\u0301r otimista."}, {"text_idx": "#000014", "text": "2023 Administration of Viqueuque Municipality"}]